S-5685/2021

Mál þetta, sem dómtekið var 20. janúar sl., er höfðað með ákæru, útgefinni af héraðssaksóknara 25. nóvember 2021, á hendur X, fæddum [...], ríkisborgara Hollands, með dvalarstað í fangelsinu á Hólmsheiði, og Y, fæddum [...], ríkisborgara Spánar, með dvalarstað í fangelsinu á Hólmsheiði, „fyrir stórfellt fíkniefnalagabrot, með því að hafa í félagi þriðjudaginn 19. október 2021 staðið að innflutningi á samtals 1.100,55 gaf kókaíni, sem hafði 46- 58% styrkleika, ætluðu til söludreifingar hér á landi í ágóðaskyni, en fíkniefnin fluttu ákærðu innvortis frá Rotterdam í Hollandi, með leigubíl og lest í gegnum Þýskaland til Danmerkur og þaðan með farþegaferjunni Norrænu til Seyðisfjarðar á Íslandi. Ákærði X flutti samtals 677,63 gaf framangreindum fíkniefnum, en efnin fundust í klefa 8021 í ferjunni, í farangri hans í herbergi ákærðu á gistiheimilinu M á Egilsstöðum og innvortis, en ákærði Y flutti samtals 422,92 gaf framangreindum fíkniefnum, en efnin fundust í safafernu í herbergi ákærðu á gistiheimilinu M á Egilsstöðum og innvortis.

Telst brot þetta varða við 173. gr. a. almennra hegningarlaga nr. 19/1940.

Þess er krafist að ákærðu verði dæmdir til refsingar og til greiðslu alls sakarkostnaðar. Þá er krafist upptöku á framangreindum fíkniefnum, samtals 1.100,55 gaf kókaíni, með vísan til 6. mgr. 5. gr. laga um ávana- og fíkniefni nr. 65/1974 og 2. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr.808/2018.“

Verjandi ákærða X krefst vægustu refsingar sem lög leyfa og að gæsluvarðhald sem hann hefur sætt verði dregið frá refsingu. Þá krefst hann málsvarnarlauna samkvæmt framlögðum reikningi.

Verjandi ákærða Y krefst vægustu refsingar sem lög leyfa og að gæsluvarðhald sem hann hefur sætt verði dregið frá refsingu. Þá krefst hann málsvarnarlauna samkvæmt framlagðri tímaskýrslu.

Málsatvik

Upphaf máls þessa var það að Tollgæslan á Seyðisfirði tilkynnti lögreglu að fundist hefðu hylki í salerni um borð í ferjunni Norrænu þar sem hún var við höfn á Seyðisfirði 20. október 2021. Lögregla fór á staðinn en grunur var um að þarna væri um að ræða fíkniefni sem flutt hefðu verið innvortis til landsins. Fimm pakkningar voru veiddar upp úr salerninu og tvær fundust í viðbót er það var losað frá lögninni. Ferjan hafði komið til landsins daginn áður. Í ljós kom að í klefanum þar sem fíkniefnin fundust hafði ákærði X verið. Ákærði var handtekinn þar sem hann fannst á gistihúsinu M á Egilsstöðum. Þar var komið að honum og ákærða Y sem dvaldi með honum í herbergi, en hann hafði komið til landsins í sömu ferð með Norrænu. Ákærðu viðurkenndu strax að vera með kókaín innvortis. Þeir hefðu þegar skilað af sér efnum sem væru geymd annars vegar í ávaxtasafafernu og hins vegar í plastpoka í ferðatösku í herberginu. Við leit í herberginu á gistihúsinu fundust hylki sambærileg við þau sem fundust um borð í ferjunni, 29 hylki í safafernu og 58 í plastpoka í tösku. Ákærðu voru færðir á sjúkrahús þar sem þeir undirgengust röntgenskoðun. Í ljós kom að þeir voru með hylki í meltingarveginum, ákærði X með þrjú en ákærði Y með ellefu.

Ákærði X greindi frá því að hann hefði samþykkt að fara til Íslands með fíkniefni innvortis og farið á tiltekinn stað í Rotterdam til þess að taka þau inn. Hann hefði átt að fá greitt fyrir ferðina, en hann byggi á götunni í Hollandi. Þarna hefði hann hitt meðákærða sem hefði verið fenginn til að fara sömu leið með fíkniefni. Þeir hefðu farið með leigubifreið og svo lestum til Danmerkur, þaðan sem þeir hefðu tekið ferjuna Norrænu til Íslands. Þeir hefðu svo átt að fara á gistihús, skila út efnunum og fara með þau á umferðarmiðstöð í Reykjavík þar sem tekið yrði á móti þeim.

Ákærði Y greindi frá því að hann dveldist oft í athvarfi fyrir heimilislausa á Spáni þangað sem maður hefðikomið og fengið hann til að fara í þessa ferð. Hann hefði síðan farið til Hollands þar sem hann hefði gleypt hylki með fíkniefnunum í íbúð í Rotterdam. Þar hefði hann fyrst hitt meðákærða og þeir farið saman til Íslands með Norrænu. Hann hefði átt að fylgja meðákærða sem hefði þekkt leiðina og vitað hvað ætti að gera.

Samkvæmt efnaskýrslu tæknideildar lögreglustjórans á höfuðborgarsvæðinu voru um tíu grömm af kókaíni í hverri pakkningu sem um ræðir. Þau fíkniefni sem ákærði X-kk-nf tilheyra sér voru sjö hylki sem fundust í klefa um borð í Norrænu, 58 sem fundust í ferðatösku á gistihúsinu, eitt sem fannst í handtösku og þrjú sem hann hafði innvortis, samtals 677,63 grömm. Þau efni sem tilheyrðu ákærða Y voru 29 hylki í safafernu á gistihúsinu og 11 sem voru innvortis, samtals 422,92 grömm.

Samkvæmt matsgerðum rannsóknarstofu í lyfja- og eiturefnafræði, frá. 4. nóvember 2021, var styrkur kókaíns í sýnum úr efnunum frá 46 til 58%.

Framburður ákærðu og vitna fyrir dómi Ákærði X játar að hafa flutt kókaínið sem honum tilheyrði til landsins. Hann hafnar því hins vegar að um samverknað hans og meðákærða hafi verið að ræða. Í skýrslu fyrir dóminum kvaðst hann í fyrstu hafa hitt meðákærða á hóteli hér á landi en breytti svo framburði sínum og sagðist fyrst hafa hitt hann í Hollandi þar sem hann hefði verið að kyngja fíkniefnunum. Hann kvaðst fyrst ekki hafa vitað strax af því að meðákærði væri með fíkniefni og ekki hafa séð hann gleypa þau en breytti síðan frásögn sinni á þann veg að hann hefði séð hann gleypa efni sem líklega væru þau sömu og hann hefði gleypt, en hann hefði ekki séð pakkningar hans. Hann hefði ekki þekkt hann áður. Þeir hefðu svo ferðast saman með leigubíl og lestum. Á leiðinni hefðu þeir rætt saman á spænsku þar sem með ákærði talaði ekki ensku. Ákærði kvaðst ekki hafa vitað hvort meðákærði hefði verið fenginn í þetta verkefni af sömu aðilum. Ferðin hefði verið skipulögð af þeim sem hefðu fengið hann til verksins, og hann hefði fengið fyrirmæli um hana símleiðis. Hann vissi hins vegar ekkert hvað meðákærði hefði átt að gera eða hvort hann hefði verið í samskiptum við sömu menn. Samskipti hans á leiðinni hefðu eingöngu lotið að hans þætti.

Ákærði Y játar einnig að hafa flutt það kókaín sem honum hafi tilheyrt til landsins en neitar því að um samverknað hafi verið að ræða. Hann kvað lítil tengsl hafa verið milli sín og meðákærða. Þeir hefðu fyrst hist í íbúðinni þar sem þeir hefðu gleypt fíkniefnin en ferðast saman til Íslands. Meðákærði hefði verið leiðsögumaður hans þar sem hann talaði bæði spænsku og ensku og þekkti til staðhátta hér. Ákærði kvaðst hafa verið fenginn í þetta verkefni af manni sem hefði komið í athvarf sem hann hefði dvalið í á Spáni. Hann hefði síðan farið í íbúð í Rotterdam í Hollandi þar sem hann hefði gleypt fíkniefni og fyrst hitt meðákærða þar. Sömu menn hefðu sent þá í þessa ferð. Ferðalagið hefði einkennst af því að þeir hefðu í sífellu þurft að gleypa aftur efni sem þeir hefðu skilað af sér. Meðákærði hefði tapað tíu hylkjum en hann sjálfur þremur. Það hefði lækkað laun hans fyrir verkið að tapa hylkjum en það hefði ekki haft nein áhrif á hann að meðákærði tapaði þeim. Á leiðinni hefði meðákærði verið í samskiptum við skipuleggjendur ferðarinnar. Hann hefði hins vegar ekki rætt við þá.

Lögreglumaður nr. C greindi frá aðkomu sinni að málinu. Lögregla hefði farið um borð í ferjuna Norrænu í kjölfar tilkynningar frá skipstjóra. Þetta hefði leitt til handtöku ákærðu. Komið hefði í ljós að þeir hefðu fylgst að í ferðinni hingað til lands en ákærði X séð um samskipti við skipuleggjendur. Lagt hefði verið hald á fíkniefni sem hefðu verið í eins pakkningum en þó mismunandi á litinn. Ákærðu hefðu kveðið mismunandi móttakendur að þeim. Hann kvað báða ákærðu hafa verið samstarfsfúsa.

Lögreglumaður nr. D kvaðst hafa farið um borð í ferjuna þar sem fíkniefni hefðu fundist í klefa. Í kjölfarið hefði farþeginn verið handtekinn og annar sem hefði verið með honum á gistihúsi. Ákærðu hefðu verið samvinnuþýðir og strax bent á hvar fíkniefni væri að finna. Þeir hefðu skýrt frá því hver ætti hvað, en efnunum sem hvor um sig hefði komið með hefði ekki verið blandað saman. Pakkningarnar hefðu þó verið sambærilegar. Ekki hefði fundist hver hefði átt að taka við efnunum en ákærðu hefðu sagt að sömu aðilar hefðu sent þá með efnin.

Niðurstaða

Ákærðu hafa játað að hafa flutt hingað til lands það magn af kókaíni sem hvorum þeirra um sig er gefið að sök að hafa flutt hingað innvortis þann 19. október 2021. Meirihluti fíkniefnanna fannst í herbergi sem ákærðu dvöldu báðir í á gistihúsi á Egilsstöðum, auk þess sem efni fundust í klefa ákærða X um borð í ferjunni Norrænu og báðir ákærðu voru enn þá með hluta efnanna innvortis. Ákærðu héldu efnunum aðskildum og upplýstu um hvað tilheyrði hvorum þeirra um sig. Samkvæmt því flutti á kærði X inn samtals 677,63 gaf fíkniefnunum, en ákærði Y flutti inn samtals 422,92 gaf þeim. Ákærðu neita því báðir að hafa staðið að innflutningnum á öllu magninu, samtals 1.100,55 g, í félagi.

Það er skilgreint sem samverknaður þegar tveir menn eða fleiri hafa samvinnu eða samtök um framkvæmd refsiverðs verknaðar og standa nokkurn veginn jafnt að vígi um ákvarðanir og framkvæmd. Það þurfa þó ekki allir þátttakendur að taka jafnan þátt í allri framkvæmd brotsins heldur geta þeir skipt með sér verkum. Ákærðu hittust í húsnæði í Hollandi þar sem þeir gleyptu báðir hylki með kókaíni. Að því búnu ferðuðust þeir saman, fyrst með leigubíl, næst nokkrum lestum og að lokum með ferjunni Norrænu þar til þeir komu til Íslands. Þeir fóru saman á gistihús þar sem þeir skiluðu af sér fíkniefnunum sem þeir voru með innvortis. Ákærðu fylgdust því að á leiðinni og gistu í sama herbergi á gistihúsinu. Þeir höfðu því báðir aðgang að herberginu þar sem mestur hluti fíkniefnanna fannst. Á kærði X hefur greint frá því að hann hafði áður komið til landsins í svipuðum erindagjörðum. Vegna þess og tungumálakunnáttu hans virðist sem hann hafi haft orð fyrir þeim meðákærða.

Ákærðu geymdu þau fíkniefni sem tilheyrðu hvorum um sig aðskilin. Efnin voru í sambærilegum pakkningum og magn og styrkleiki mjög svipað í þeim. Eru því líkur til að sömu aðilar hafi útbúið pakkningarnar. Ákærðu vissu af fíkniefnum hvor annars. Fyrir liggur að ákærði X var í samskiptum við skipuleggjendur ferðarinnar á leiðinni en ekki ákærði Y. Samkvæmt framburði ákærða Y voru það sömu aðilar sem fengu hann til verksins og meðákærða. Framburður ákærða X um að hann hafi ekki vitað af því hvort sömu aðilar skipulögðu ferðina er ótrúverðugur í ljósi framburðar hans hjá lögreglu umað hafa verið í sambandi við þann sem fékk hann til ferðarinnar og hann hefði verið með fyrirmæli til ákærðu beggja um hvert þeir ættu að fara og hvað þeir ættu að gera. Þegar allt framangreint er virt þykir verða að virða háttsemi ákærðu sem eina heild og líta svo á að þeir hafi staðið saman að innflutningi á samtals 1.100,55 grömmum af kókaíni, svo sem þeim er gefið að sök í ákæru. Að gættu magni hins haldlagða kókaíns og styrkleika þess þykir mega slá því föstu að efnið hafi verið ætlað til söludreifingar hér á landi í ágóðaskyni. Ákærðu verða því sakfelldir fyrir þá háttsemi sem þeim er gefin að sök í ákæru og þar er réttilega heimfærð til refsiákvæða.

Ákærði X er fæddur í [...] [...] og ákærði Y er fæddur í [...] [...]. Ákærðu eiga ekki sakaferil hér á landi og ekki liggur fyrir staðfesting á sakaferli þeirra erlendis frá.

Við ákvörðun refsingar verður litið til þess að ekki hefur annað komið fram en að ákærðu hafi verið svokölluð burðardýr, þ. e. þeir hafi verið fengnir til að flytja fíkniefnin til landsins og hafi ekki komið að skipulagningu eða fjármögnun innflutningsins. Þeir hafa verið samstarfsfúsir við að upplýsa málið. Þá hafa ákærðu lýst iðrun vegna verknaðar síns, greint frá bágum aðstæðum og því að brotin hafi verið frami naf neyð. Á hinn bóginn er jafnframt til þess að líta að um var að ræða mikið magn hættulegra efna og styrkleiki þeirra var talsverður. Með hliðsjón af framangreindu, sbr. 1., 3. og 6. tölulið 1. mgr. og 2. mgr. 70. gr. almennra hegningarlaga nr. 19/1940, þykir refsing ákærðu hæfilega ákveðin fangelsi í 18 mánuði. Gæsluvarðhald þeirra frá 21. október 2021 kemur til frádráttar refsingu.

Með vísan til lagaákvæða í ákæru eru gerð upptæk 1.100,55 gaf kókaíni sem lögregla lagði hald á við rannsókn málsins.

Ákærði X greiði málsvarnarlaun skipaðs verjanda síns, J-kk-ef S-kk-ef G-kk-ef lögmanns, 2.064.600 krónur, auk 44.785 króna í útlagðan kostnað. Við ákvörðun málsvarnarlauna hefur verið tekið tillit til virðisaukaskatts og þóknunar fyrri verjanda.

Ákærði Y greiði málsvarnarþóknun skipað verjanda síns, J-kk-ef J-kk-ef lögmanns, 1.590.300 krónur að meðtöldum virðisaukaskatti, auk 177.555 króna í útlagðan kostnað.

Ákærðu greiði óskipt 1.315.729 krónur í annan sakarkostnað.

Af hálfu ákæruvaldsins flutti málið D-kvk-nf K-kvk-nf aðstoðarsaksóknari.

B-kvk-nf B-kvk-nf héraðsdómari kveður upp dóm þennan.

DÓMSORÐ:

Ákærði X sæti fangelsi í 18 mánuði. Gæsluvarðhald ákærða frá 21. október 2021 kemur til frádráttar refsingu.

Ákærði Y sæti fangelsi í 18 mánuði. Gæsluvarðhald ákærða frá 21. október 2021 kemur til frádráttar refsingu.

Ákærðu sæti upptöku á 1.100,55 gaf kókaíni.

Ákærði X greiði málsvarnarlaun skipaðs verjanda síns, J-kk-ef S-kk-ef G-kk-ef lögmanns, 2.064.600 krónur, auk 44.785 króna í útlagðan kostnað.

Ákærði Y greiði málsvarnarlaun skipaðs verjanda síns, J-kk-ef J-kk-ef lögmanns, 1.590.300 krónur, auk 177.555 króna í útlagðan kostnað.

Ákærðu greiði óskipt 1.315.729 krónur í annan sakarkostnað.